runetrust/blame-folketinget-dk huggingface dataset:
Morten Messerschmidt (DF), 2021-05-25:
Det kunne jo skyldes, at vi ikke er enige om, hvad det retfærdige er – paradoksalt nok, for der står jo i menneskerettighedskonventionens artikel 6, at alle har ret til retfærdighed, men sjovt nok er der ganske stor forskel på, hvordan vi anskuer det retfærdige samfund og følgelig også, hvordan samfund rundtomkring ikke bare i verden, men selv inden for de europæiske lande, der har ratificeret den samme konvention, har valgt at fortolke netop retfærdighed.
Kirsten Normann Andersen (SF), 2017-11-07:
Jeg synes egentlig, at det her beslutningsforslag handler om noget andet, end hvad Vederlagskommissionen lige har tænkt eller ikke tænkt, men mere om, hvor grænsen egentlig går for, hvor mange arbejdstimer borgerne reelt tror på, at en person kan magte sådan 4 år i træk.
Claus Larsen-Jensen (S), 2000-05-17:
Det er rigtigt, der er nogle målsætninger, for skal man have en valuta til at hænge sammen, så er man nødsaget til at have nogle grundregler, og de grundregler hedder, at uanset om vi er fattige eller rige lande i Europa, så skal vi altså sørge for at have orden i økonomien, og hvis ikke man vedvarende har orden i økonomien og permanent skejer ud, så bliver man selvfølgelig nødsaget til at have nogle sanktionsmuligheder i forhold til hinanden.
Sólbjørg Jakobsen (LA), 2024-12-10:
Hvis vi tager eksemplet, som hr. Nick Zimmermann tager her, hvor du kan tage en ufaglært kontra en, der sidder ved et skrivebord, er det jo sådan, at hvis du tager to 40-årige af dem i dag, er akademikeren typisk den, der vil have kortere tid på en tilbagetrækningsordning end den anden.
Hans Kristian Skibby (DF), 2012-04-18:
Så er det, jeg spørger ministeren: I de her elektroniske tider, hvor man jo fra det offentliges side er ret emsig over for private med, at vi skal sørge for at kontakte det offentlige elektronisk frem for at gå ned på Borgerservice, Teknisk Forvaltning og alle mulige andre steder og bruge medarbejdernes tid, er det så ikke en kende underligt, når vi har den elektroniske mulighed, at SKAT vælger at sende i tusindvis af breve ud om store stigninger i ejendomsvurderingerne og samtidig skriver, at folk skal sende deres klager skriftligt med posten i et brev med frimærke til Nærum?
Karina Lorentzen Dehnhardt (SF), 2021-12-21:
For det er sådan, at 25 ud af 26 rigsretsdommere er kommet frem til, det er fundet bevist ud over enhver rimelig tvivl, at fru Inger Støjberg forsætligt, altså bevidst og med vilje og på trods af klare advarsler, har forårsaget, at en statslig styrelse brød loven og krænkede borgernes rettigheder.
Tina Nedergaard (V), 2010-05-06:
Det, jeg angriber i forslaget er, at det jo ikke giver mening at sige, at det er et kæmpeproblem, når man bor i én kommune, at man møder en forskellig forældrebetaling, uden at være parat til at sige: Så sætter vi et nationalt loft over, hvad man må betale.
Jørgen Arbo-Bæhr (EL), 2007-05-02:
Når nu statsministeren er så uenig med hr. Søren Krarup i spørgsmålet om respekten for menneskerettigheder, kunne jeg godt tænke mig at høre, om statsministeren ikke vil give mig ret i, at lige præcis den holdning til menneskerettigheder, som hr. Søren Krarup giver udtryk for, afspejler sig i Dansk Folkepartis politik, når det drejer sig om menneskerettigheder, og dermed har stor indflydelse i forbindelse med den virkelighed, vi har herinde, og den lovgivning, vi laver.
Sofie Carsten Nielsen (RV), 2016-12-16:
Hvis ordføreren stemmer for ændringsforslaget, der udskyder implementeringen af det her lovforslag, så det ikke rammer alle de studerende, alle de mennesker, som måske endda er ledige, og som har prioriteret nu at tage en videregående uddannelse fra sommeren, så kan vi faktisk finde ud af det.
Morten Østergaard (RV), 2018-02-27:
Men de er rigtige kede af det, når der er bandekonflikter, som skaber utryghed, og det er der, hvor jeg siger, at når jeg så kan se, at nogle af de redskaber, som jeg har været skeptisk over for, faktisk har været bragt i anvendelse, så er jeg heller ikke for fin til at sige, at så er jeg blevet klogere. Men det, der så til gengæld er interessant, er jo: Hvad med statsministeren?
Jacob Mark (SF), 2016-03-04:
Så tror jeg, man skal give mere tid til socialrådgiverne rundtomkring, der skal overvåge de her unge, for ja, vi skal straffe imamerne, hvis de gør noget ulovligt, men den bedste straf, vi kan give dem, er at fjerne deres tilskuere, altså fjerne deres grundlag for at tale.
Hans Kristian Skibby (DF), 2008-05-29:
Hvis man nu kigger på den her oversigt, som vi bl.a. havde sidste år, hvor vi også havde en stor debat, og hvor der også i mange landsdækkende medier var en oversigt over alle de tragiske drukneulykker, vi havde i Danmark i 2007, vil man jo også kunne se, at det selvfølgelig geografisk var spredt over hele landet, men at baggrunden for de enkelte tragiske dødsulykker også var meget forskellig.
Anne Baastrup (SF), 2006-12-14:
Problemet er selvfølgelig, at det kun er en bestemt gruppe unge med psykiatriske lidelser, der nu får mulighed for at få en højere kontanthjælp, Der er stadig grupper, som ikke er omfattet, men det, der i hvert fald har været afgørende for SF i forsøget på at få i hvert fald nogle af de unge omfattet af bestemmelsen, har været ønsket om at tage fat på det lange, seje træk.
Lene Espersen (KF), 2003-02-25:
Jeg er altså enig i, at der naturligvis skal ske en kontinuerlig indsats også på de områder, hvor der var puljer, nævn og råd, og det, som regeringen har valgt at gøre, for så vidt angår trafiksikkerhedsområdet, er jo at investere ad flere forskellige veje.
Sophie Løhde (V), 2013-11-06:
Det er jo, at man kan gå ind og se på de seneste opgørelser over kræftpakkerne, som viser, som ministeren også er inde på, at der fortsat er rigtig mange patienter, som venter for længe på at komme i behandling, ligesom der jo i øvrigt er meget store regionale forskelle på, hvor længe kræftpatienterne venter, før de kommer i behandling.
Aage Frandsen (SF), 1998-01-16:
Det andet er om det, som fru Else Winther Andersens parti har været med til, nemlig at sørge for, at hvis man tager et sofaophold det første halve år, efter at man er blevet arbejdsløs, er det på fulde dagpenge, men tager man på højskole det første halve år, efter at man er blevet arbejdsløs, er det på halve dagpenge. Vil fru Else Winther Andersen ligestille et sofaophold - og det er på fulde dagpenge naturligvis - med et ophold på en højskole?
Per Clausen (EL), 2011-05-30:
Det er til gengæld helt uforståeligt for mig, vil jeg gerne sige, hvad det er, der driver Socialdemokraterne og SF til at stemme imod de ændringsforslag til lovforslaget, som udelukkende – udelukkende – sikrer, at lovforslaget kommer i overensstemmelse med den beretning, vi en gang har lavet her i Folketinget.
Pelle Dragsted (EL), 2016-12-08:
Hvis vi var indgået i et forhandlingsforløb – det gjorde vi ikke, for vi blev ikke inviteret, og det var der så heller ikke særlig mange andre der gjorde – var vi gået efter en meget, meget billigere aftale, hvor man f.eks. havde styrket Folketingets økonomiske sekretariat, så vi kunne få en modvægt til de beregninger, der laves ovre i Finansministeriet; så vi kunne få sådan en second opinion.
Zenia Stampe (RV), 2021-01-26:
Og jeg bliver ærlig talt også nogle gange en lillebitte smule træt af, at vi er nogle, der sådan skal beskyldes lidt mellem linjerne, som om vi synes, at det der identitetspolitik bare er superfint, og at det f.eks. er superfint, at hvide heteroseksuelle mænd i 40'erne på en eller anden måde skal bankes lidt ned i hierarkiet eller skal fjernes, fordi de har domineret for længe, osv. osv.
Jørn Dohrmann (DF), 2011-11-18:
Der har vi så også et ønske om, at regeringen fremover sætter særlig ind over for de lange sagsbehandlingstider i kommunerne, ikke kun i forbindelse med lokalplaner og den slags ting, men også i forbindelse med sagsbehandlingstiderne for miljøsagsbehandlinger, når det er sådan, at man har søgt en ny byggetilladelse, eller hvad det kan være.
Sophie Hæstorp Andersen (S), 2009-09-08:
Der er ikke blevet tilført en eneste ekstra million i de seneste mange år, hvor regeringen har været her, på hverken det ene eller på det andet område. Så er det jo klart, at man ikke støtter Socialdemokratiets politik, for det ved man jo godt at regeringen aldrig nogen sinde selv vil gøre.
Ane Halsboe-Jørgensen (S), 2024-04-25:
Jeg tror også på det at fjerne den forskelsbehandling, vi ser, og som helt grundlæggende er umulig at forklare, synes jeg, og så krydset over til, at de penge, der er som følge af det her lovforslag, så bl.a. går ind og slår ring om børnene med fritidstillæg, medicintilskud, forsørgertillæg osv.
Henriette Kjær (KF), 2003-12-11:
Men det er naturligvis også sådan, at der er nogle familier og unge, hos hvem forbruget og de øvrige sociale problemer har vokset sig så store, at der skal en mere direkte støtte til for at begrænse alkoholforbruget og de alvorlige konsekvenser, et misbrug medfører. I forhold til at bryde den negative sociale arv er det helt afgørende, at der bliver taget hånd om både den, der drikker, og de pårørende til den, der drikker.
Pernille Rosenkrantz-Theil (S), 2021-05-27:
Efteruddannelsesudvalgene har til opgave at afspejle de aktuelle behov på arbejdsmarkedet, og hvis der opstår et nyt kompetencebehov, fordi vi f.eks. skal bygge klimavenlige huse eller lave mad med flere planter, jamen så er det efteruddannelsesudvalgene, der skal opfange og omsætte den efterspørgsel til konkrete amu-kurser inden for deres respektive brancher.
Tina Nedergaard (V), 2015-05-19:
Altså, jeg nævnte to ting, f.eks. boligjobordningen, der kan aflaste familien i forbindelse med de praktiske gøremål – det er hele blå blok jo enige om at vi gerne vil kigge på – og så mener jeg altså også, at en større fleksibilitet i valget af pasningsmuligheder er med til at skabe fleksibiliteten.
Lars Løkke Rasmussen (V), 2017-01-20:
Men i en situation, hvor EU ikke har haft styr på sine ydre grænser og vi derfor har haft en stigning i antallet af spontane asylansøgere – nu er vi så ved at få det under kontrol – kan vi jo ikke både have vores bagdør og vores fordør stående åben, hvis jeg må sige det på den måde.
Stén Knuth (V), 2021-03-02:
Vi har naturligvis nogle spørgsmål, som vi vil stille i forbindelse med og op til andenbehandlingen, og vi vil kigge på de svar på vores spørgsmål, der nu kommer fra ministeren og ministeriet, men egentlig er vi grundlæggende overvejende positive over for forslaget, og vi har også noteret os de positive høringssvar, som ligger i forbindelse med forslaget her.
Ole M. Nielsen (KRF), 1999-12-07:
Og jeg fik bekræftet af den socialdemokratiske ordfører hernede, at man kan fortsætte i efterlønsperioden, altså i den fleksible efterløn, og så kan kommunen eller den offentlige institution få en delvis refundering af de 100.000 kr. Det kunne være interessant at se, hvad man vurderer, at besparelsen er for staten i år 3, 4, 5, 6, 7, 8, 9, 10, 11, 12, 13, 14, 15, 16, 17.
Søren Krarup (DF), 2004-02-06:
Det svarer jo til det spørgsmål, jeg hørte, hr. Søren Søndergaard stille fru Inge Dahl-Sørensen, og det niveau, der må være nødvendigt for at opnå dansk indfødsret, omfatter bl.a. naturligvis, at man kan tale dansk, som det også så rigtigt blev sagt af fru Inge Dahl-Sørensen. Det er jo ikke meningsløst eller burde ikke være det, når der kræves visse kvalifikationer for at opnå indfødsret.
Rasmus Jarlov (KF), 2025-12-02:
Derfor synes jeg, at de fleste beslutninger om, hvad er reglerne i det danske samfund, skal besluttes af Folketinget, især når det er noget, der ikke er akut og haster, og man har svært ved at argumentere for, hvorfor det egentlig skal være ministeren der træffer beslutningerne.
Morten Homann (SF), 2005-11-17:
Det er jo en lidt pudsig situation, at vi har været igennem en debat her i Folketinget, hvor samtlige partier og ministeren med har bedyret, at man er stor tilhænger af, at uddannelser, også på universiteterne, skal være gratis; at uddannelse ikke skal være en vare; at vi ikke skal have brugerbetaling osv.
Søren Søndergaard (EL), 2018-12-12:
Der er jo masser af situationer, hvor danske statsborgere træffer uhensigtsmæssige og tåbelige beslutninger, både for dem selv og for samfundet, men hvad er grunden til, at vi lige præcis her skal gå ind og sige, at der respekterer vi ikke borgerens eget valg, her ved vi bedre end borgeren, f.eks. i forhold til at få en ægtefælle til Danmark?
Kristian Thulesen Dahl (DF), 2013-02-06:
Dansk Folkeparti synes ikke, vi skal acceptere det, og vi vil derfor gå videre med den her sag og bede om, at det bliver taget op i Udvalget for Forretningsordenen, så vi får undersøgt, om det her kan give problemer i forhold til Folketingets forretningsorden, og om Folketingets forretningsorden i givet fald skal underlægges ændringer for at rumme det, regeringen vil her, og så må vi jo se, om der er et flertal herinde, der ønsker det, eller om der er et flertal, der ønsker at stå vagt om Folketingets integritet.
Poul Nødgaard (DF), 2001-01-23:
Og for at det ikke skal være helt ved siden af, så var socialministeren, der trods alt har et vist ansvar for vores børn og unge, i Folketingets spørgetime den 21. november 2000, og så vidt jeg husker, var socialministeren meget optaget af netop de her problemstillinger.
Preben Bang Henriksen (V), 2014-06-04:
Det synes vi er en dårlig idé, og Venstre har derfor stillet et ændringsforslag, der går ud på, at der skal være mulighed for, hvis eksempelvis det byggefirma, der har tabt en sag om et nybyggeri, anker, at dommeren på parternes begæring kan anføre i dommen, at der skal stilles sikkerhed for dommens opfyldelse i forbindelse med anke.
Jane Heitmann (V), 2020-11-17:
Venstre ønsker, at alle ældre mødes med omsorg og værdig behandling, og kan et informeret samtykke bidrage til, at varigt inhabile hurtigere modtager sundhedsfaglig behandling af høj kvalitet, så er vi med, men det skal være, uden at vi sætter den enkeltes integritet over styr.
Pia Gjellerup (S), 2000-11-29:
Det er spørgsmålet om lov om skibes besætning, lov om søfartsuddannelse, lov om uddannelse af maskinmestre, lov om restaurations- og hotelvirksomhed, translatører og tolke, dispachører, lodser, inkassovirksomhed, fængselsfunktionærer, politibetjente, lov om vagtvirksomhed, retsplejeloven, auktionslederloven, cirkulærer fra Justitsministeriet om offentlige boksekampe, ja, vi skal også ind og ændre i Danske Lov, og vi skal ændre i lov om ansættelse i stillinger i folkekirken, bekendtgørelsen om kørekort og færdselsloven, arbejdsmiljøloven og lovgivninger inden for luftfartsområdet og DSB - plus så dem, der måtte handle om de øvre grænser.
Karina Adsbøl (DF), 2021-10-26:
Dog beskrev Berlingske jo for nylig, at Landsforeningen af Forsvarsadvokater mente, at loven ville kunne blive misbrugt i sager omkring forældremyndighed og samvær, og her vil jeg selvfølgelig også gerne have, at ministeren bekræfter, at det er noget, vi tager højde for, altså at det, hvis man på nogen som helst måde skulle kunne udnytte loven, så også er noget, ministeren vil holde øje med, og at ministeren vil sikre, at man selvfølgelig ikke på den måde skal udnytte lovgivningen, og at det ikke er hensigten, at man – kan man sige – giver forældrene redskaber til at bekæmpe hinanden i en forældremyndigheds- eller en samværssag.
Søren Kolstrup (EL), 1999-05-07:
Hvis vi nu ser på CO2-kvoterne, hvor CO2-kvoterne indtil i dag var absolutte, og man har ført en målrettet energipolitik, som har sikret en faldende CO2-udledning fra elproduktionen, så ændres denne politik til, at CO2-målene blot er retningsangivende.
Rasmus Lund-Nielsen (M), 2024-11-01:
Den her sektor bidrager til en ret stor del af CO 2 -udledningen, omkring 10 pct., og der er det egentlig ganske fornuftigt, at vi beskatter det, når vi også kan se, at det jo fører til slid på vejnettet, luftforurening og en del andre negative eksternaliteter og negative påvirkninger på omgivelserne.
Nikolaj Villumsen (EL), 2019-02-05:
Altså, vi har jo tidligere stået skulder ved skulder og krævet folkeafstemning, eksempelvis om EU-Canada-frihandelsaftalen, og jeg synes, det ville være godt, hvis Alternativet og Enhedslisten også i det her spørgsmål kunne stå sammen og sige, at det her altså er noget, som kræver en ordentlig folkelig debat, og hvor danskerne skal have lov at blive spurgt.
Connie Hedegaard (KF), 2007-03-13:
Og når det gælder energiaftalen for 2004, ved hr. Torben Hansen jo også godt, at regeringen er i fuld gang med at indfri den aftale, bl.a. ved at have nogle havvindmølleprojekter i udbud for tiden og ved at bane vejen for, at vi kan få en udskiftningsordning på land sat i funktion.
Benny Engelbrecht (S), 2010-09-07:
Men virker det ikke bare pudsigt, vil jeg spørge hr. Kristian Thulesen Dahl, at vi sidste år, den 8. september, stod og førstebehandlede finansloven, og at Dansk Folkeparti med hr. Kristian Thulesen Dahl i spidsen 2 dage efter fremlagde et samlet forslag til finanslov for partiet Dansk Folkeparti?
Søren Egge Rasmussen (EL), 2020-05-06:
Jeg er bekendt med, at man bl.a. i Brabrand Boligforening i Afdeling 3 har måttet aflyse et møde, hvor man bl.a. skulle forholde sig til budgettet, og hvor der lå forslag fra beboere, som ønskede, at der skulle afsættes 200.000 kr. til advokatbistand, så man kan føre nogle retssager, som sådan set forsøger at rulle noget i de udviklingsplaner, som man er blevet pålagt at lave, tilbage.
Aase D. Madsen (DF), 2000-11-17:
Men vi stemmer naturligvis ja til forslaget, og hvis ministeren kommer frem med mantraet, hvor pengene skal komme fra, har jeg en seddel liggende nede på min plads, og så skal jeg gerne vise ministeren den, hvis Dansk Folkeparti i øvrigt ikke bliver inviteret til finanslovforhandlingerne.
Sophie Hæstorp Andersen (S), 2008-03-27:
Men kan fru Lone Dybkjær ikke godt være enig i, at det, der sker nu, når vi har et behovsafhængigt tilskudssystem, som vi jo er enige om at vi har, er, at når beløbsgrænsen sættes op til 800 kr., vil det være sådan, at hvis man har et medicinforbrug på op til 800 kr. om året, betaler man selv op til 800 kr., og at hvis man når op over den grænse, er det beløbet ud over de 800 kr., man får 50 pct.s tilskud til, således at man indtil 1.300-kroners-grænsen får 50 pct.s tilskud?
Liselott Blixt (DF), 2013-12-05:
Vi ved også, at Psykiatriudvalget, som blev nedsat, kom med en masse gode anbefalinger, som vi også har taget op i satspuljeregi, men vi ved jo også, at de siger: Jamen skal det her lykkes, skal der også afsættes penge løbende hele vejen til 2020.
Søren Kolstrup (EL), 2001-05-22:
Men jeg skal gøre opmærksom på, at vi er nogle, der hele tiden har sagt: S-tog kunne man eventuelt overveje, hvis det blev et rent supplement, men vi ville aldrig opgive de effektive regionaltog, hvad enten det var Trekroner, Hedehusene eller Glostrup.
Kim Behnke (FP), 1999-10-07:
Men hvis det derimod er det, som CD præsenterer os for i dag, som fru Mimi Jakobsen markedsførte fra talerstolen i dag, nemlig at man inden for ældreservicen laver forskellige former for følordninger, ja, så har det naturligvis Fremskridtspartiets fulde opbakning.
Rosa Lund (EL), 2019-11-22:
Gruppestøttemidlerne handler jo om penge til partierne, og jeg synes, det kunne være fint at lægge en 2-procentsbesparelse her og så i stedet for bruge de penge enten på noget, som vi kunne blive enige om ville være godt uden for murene her, eller måske kunne vi faktisk også bruge de penge på at styrke det embedsværk, vi har herinde i Folketinget, som er vores alle sammens neutrale fælles embedsværk, og som netop gør det, som hr. Ole Birk Olesen var inde på tidligere, altså graver sig ned i lovforslag, og som også kan bistå med at skrive ændringsforslag, stille udvalgsspørgsmål og § 20-spørgsmål til regeringen.
Lissa Mathiasen (S), 2006-04-28:
Jeg vil i hvert fald glæde mig over det svar, hvor jeg nu får bekræftet, at man fra radikal side, hvis der kommer sådan et forslag, er parat til at støtte, at privat udlejningsbyggeri, der får støtte, fremover skal afgive anvisningsret, dvs. skal aflevere en del af de ledige lejligheder, der bliver.
Henning Hyllested (EL), 2015-11-12:
Det var ikke senere end i september, at Landdistrikternes Fællesråd, som bl.a. har 40 kommuner som medlemmer, hvoraf en god del, jeg tror 25, er ledet af Venstreborgmestre, bakkede op om den her idé, for som de siger: Der skal ske noget.
Mai Mercado (KF), 2016-03-17:
Jeg har det sådan, at selvfølgelig skal man have adgang til uddannelse, men jeg tror også, at man må sige, at nogle af de ordninger her er blevet brugt, hvis man eksempelvis gerne ville brede sit praktikønske mere ud, og så søgte man en praktikplads det ene sted frem for et andet sted, men man har altså også set i nogle undersøgelser, at det har betydet et større frafald, hvis studerende ikke flytter til studiebyen, men vælger at pendle langt til studiebyen.
Rune Lund (EL), 2006-11-15:
Så hvis vi vender tilbage til de 78 pct. – som statsministeren jo også har nævnt – som siger, at de udenlandske tropper skaber mere konflikt, end de forebygger, er statsministeren så enig med de 78 pct. af irakerne, der mener det, eller er statsministeren enig med 22 pct., der ikke mener det?
Simon Emil Ammitzbøll-Bille (UFG), 2019-11-20:
Jamen så må vi jo håbe, at de ikke slipper ud af teltlejre i Mellemøsten og pludselig kommer til Europa og alligevel begår terror, fordi man var så laissez faire-agtig, at man mente, at det var bedre, at de bare rendte rundt i en ørken og selv kunne finde herop, end at vi ligesom havde styr på, hvor de var.
Line Barfod (EL), 2011-02-08:
På samme måde mener vi altså, at går man ud og får et tilbud på et byggeri, som ligger langt, langt under, hvad ordentlige firmaer tilbyder, så må man nok kunne tænke sig til, at det nok er, fordi der ikke bliver betalt skat og moms, så er det nok, fordi dem, der er ansat, får en elendig løn, måske ikke får andre steder at sove end byggepladsen osv.
Jens Joel (S), 2016-11-29:
Jeg er lidt usikker på, hvordan jeg skal angribe det også i forbindelse med det, Enhedslistens ordfører snakkede om før, fordi hvis vi gerne vil skrue ned på afgifterne generelt, har vi jo den samme problematik, nemlig at det tilskynder til elektrificering, men det tilskynder også til at bruge mere strøm.
Pernille Skipper (EL), 2012-05-03:
De krav blødes op, så en gruppe mennesker, som efter VKO's regler var dømt til at leve med en midlertidig opholdstilladelse resten af livet, får chancen for at få en tillidserklæring fra samfundet og opnå den højere grad af integration, som en permanent opholdstilladelse er udtryk for.
Trine Bramsen (S), 2025-05-21:
For nylig sad vi mange hernede i salen og måbede, da Liberal Alliance som sagt gik på talerstolen og som det eneste parti i hele Folketinget fra talerstolen sagde, at de ønskede at stemme imod et forslag om et dansk akkrediteringsråd, hvor man skulle akkreditere mere decentralt i forhold til det nuværende.
Per Clausen (EL), 2006-02-02:
Offentlige torve forvandles til parkeringspladser administreret af private, gågader og torve bringes under tag i storcentre, der fortsat foregiver at være offentlige rum, og som sandelig også er steder, hvor mennesker mødes, men samtidig steder, der helt igennem administreres af de private ejere.
Rasmus Nordqvist (SF), 2021-05-12:
For hvad enten det er en kapitalfond, en pensionsfond, en andelsbevægelse eller et privatejet landbrug, så skal vi jo have noget ordentlig regulering, der sørger for, at der ikke er nogen, der udpiner jorden, der sørger for, at der ikke er for meget kvælstofudledning, der smadrer vores vandmiljø, der sørger for, at der bliver dyrket, så vi passer på vores klima.
Jørn Dohrmann (DF), 2005-12-15:
Jeg er fuldstændig enig i, at når vi går ind og ser på, hvor vi lægger de store centre, så er vi nødt til at se på, hvordan infrastrukturen er, hvordan man kan komme dertil med bus og tog, for at vi skal undgå, at det lige nøjagtig skal foregå med bil, når det er, at man skal ud til de store centre.